Krever 40 millioner tilbake

Fylkesmannen i Oslo og Akershus krever over 40 millioner kroner tilbake fra Oslo katolske bispedømme etter tilsyn med medlemslistene.

Publisert Publisert 29. juni 2015

NTB

Denne artikkelen er over fem år gammel

Etter at det i fjor høst ble avdekket at Oslo katolske bispedømme registrerte nye medlemmer uten at de selv fikk vite om det, startet Fylkesmannen tilsyn med trossamfunnet. Mandag kom reaksjonen fra Fylkesmannen, melder Dagbladet.

Kirken må nå betale tilbake 40.581.723 kroner.

— Oslo katolske bispedømmes metode for innmelding der personer er blitt medlemmer uten at de selv har meldt seg inn, strider mot trossamfunnsloven og underliggende regelverk, og er ulovlig. Innmeldingene er ugyldige, skriver Fylkesmannen i brevet bispedømmet mottok mandag.

Under etterforskning

Oslo katolske bispedømme, biskopen og økonomisjefen er også under etterforskning av politiet, siktet for bedrageri av 50 millioner kroner.

Alle nekter straffskyld og avviser at de har brutt loven.

- Uheldig men ikke ulovlig

– Vi mener at praksisen som har vært brukt til medlemsregistrering har vært uheldig, men ikke ulovlig. Loven har ikke stilt noen tydelige krav til aktivt samtykke fra medlemmer tidligere, har fungerende administrativ leder Lisa Wade i Oslo katolske bispedømme tidligere uttalt.

Publisert Publisert: 29. juni 2015 16:23 Oppdatert: 29. juni 2015 16:46